গতকাল মঙ্গলবার এক সংবাদ সম্মেলনে আওয়ামী লীগের সাধারণ সম্পাদক ও সেতুমন্ত্রী ওবায়দুল কাদেরের বক্তব্যেও সরকার ও সরকারি দলের এমন অনমনীয় মনোভাব আবারও স্পষ্ট হয়ে উঠেছে। সচিবালয়ে সমসাময়িক ইস্যুতে আয়োজিত ওই সংবাদ সম্মেলনে ওবায়দুল কাদের বলেছেন, একাদশ জাতীয় সংসদের জন্য অক্টোবরের মাঝামাঝি সময়ে নির্বাচনকালীন সরকার গঠন করা হলেও ওই সরকারে বাইরের কেউ আসবেন না। ওবায়দুল কাদের জানান, প্রধানমন্ত্রী শেখ হাসিনার সঙ্গে তার আলাপ হয়েছে। প্রধানমন্ত্রী তাকে জানিয়েছেন, নির্বাচনকালীন সরকারে টেকনোক্র্যাট কেউ আসবেন না। মন্ত্রিসভার আকারও ছোট হবে।